SZABÓ ANGÉLA

MESÉL A NAGYI

Könyv Guru

Budapest, 2023

MESÉL A NAGYI

Udvarlakók

Ha beteg vagy

Nyári zápor

Amikor születtél

Csodás Panna

Hócsata

Téli erdő

Szülinapomra

Csodálatos barátság

Bolondos világ

Tudor bagoly

Gazdi kedvence

Ha nagy leszek…

Két kutyus

Babaruha

Fészeklakó

Irigység

Erdei mulatság

Tűzoltók

A madáretető

Anyukám

Kedves Olvasó!

Az anyák, a nagymamák mindig arra törekednek, hogy jóra, szépre tanítsák a gyerekeket. A mai világban ez nagyon nehéz! Már a tévében látott mesék is tele vannak erőszakkal. Meggyőződésem, hogy ezek legtöbbje nem azokat az értékeket képviseli, amelyeket szívesen adnánk örökül utódainknak.

A kötet verses meséivel, mesés verseivel próbáltam nemcsak rímeket teremteni, de elveket is közvetíteni. Szándékom szerint van tanulsága a soroknak, vagy egyszerűen csak egy hangulatot közvetítenek, hogy a gyerekek megérezzék a pillanat varázsát, és talán tovább fűzzék a gondolatot. Mert egy szép élet csodáját nem a nagy dolgok adják, hanem a hétköznapok boldog pillanatai. Csak észre kell vennünk őket…

Adjon ez a könyv annyi boldogságot mindenkinek, aki a kezébe veszi, mint nekem okozott, amikor írtam. Mert minden sora a szívemből jött.

Jó szórakozást!

A nagyi

UDVARLAKÓK

Udvarunknak számos népe

sétál elő, néz a fénybe,

beköszön így hajnaltájban,

napnak tüze, fénysugárban.

Először a kakas lépked,

hallja hangját mind, ki ébred.

Kukorékol – keljetek fel!

Kél a nap is, fellegekkel.

Előbújik kicsi csibe,

anyját keresi izibe.

Mennek már az itatóhoz,

kacsa mama a kis tóhoz.

Viszi három kiskacsáját,

figyeli a bátorságát…

Úszólecke hogyan megy?

Túlpartra ér Aranybegy?

Sárban túr az anyadisznó,

kicsiny farka kacskaringó.

Körülötte sok malacka,

bokor ága eltakarja.

Nyírfa ágán galamb figyel,

fészkében a csipasz kikel,

előmászik a tojásból,

napra bújik a homályból.